Charles-Mathias Simons

Charles-Mathias Simons (Bitburg, 1802ko martxoaren 27a - Luxenburgo, 1874ko urriaren 5a) Luxenburgoko lehen ministroa izan zen 1853tik 1860ra.

1823an legeetan doktoratu zen Liejako Unibertsitatean eta abokatu gisa inskribatu zen Diekirchen. Belgikako Kongresu Nazionaleko ordezkaria izan zen eta konstituzio berria idazten lagundu zuen.
Estatuen Biltzarreko edo Luxenburgoko parlamentuko kidea izan zen, eta ministroen kontseiluko kide. 1853an Gilen III.a errege-duke handiak lehen ministro izendatu zuen.
Konstituzioa berrikusteaz arduratu zen, Gilenen botereak handitzeko eta parlamentuarenak murrizteko. Bere agintaldian, dukerri handiaren lehen trenbidea inauguratu zen, eta lehen bankuak ezarri ziren. 1860an dimisioa eman zuen, parlamentuko oposiziogileek hauteskundeetan indarra handitu zutenean. 1860tik 1874ra Estatu Kontseiluko kide izan zen.

Kategoria:Luxenburgoko abokatuak
Kategoria:Luxenburgoko lehen ministroak